《次韵和同理王耿殿丞见赠》
宋代·魏野

年来暂屈佐元戎，富贵真宜在蕊宫。
性洁耻分钱子母，时清懒话剑雌雄。
公心似水逢形鉴，和气如春触物融。
莫道州民俱受赐，好诗遍得有谁同。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。